กลุ่มอสังหาฯร่วงระเนระนาด
หุ้นกลุ่มพัฒนาอสังหาริมทรัพย์ยังถูกเทกระจาดต่อเนื่องในเช้าวันนี้&nbsp; ส่งผลให้ราคาหุ้นปรับตัวลงแรงยกแผง
11 พ.ย. 2553

หุ้นกลุ่มพัฒนาอสังหาริมทรัพย์ยังถูกเทกระจาดต่อเนื่องในเช้าวันนี้  ส่งผลให้ราคาหุ้นปรับตัวลงแรงยกแผง
หุ้นกลุ่มพัฒนาอสังหาริมทรัพย์ยังถูกเทกระจาดต่อเนื่องในเช้าวันนี้ (11พ.ย.) ส่งผลให้ราคาหุ้นปรับตัวลงแรงยกแผง เพราะความกังวลเรื่องธนาคารพาณิชย์จะออกมาควบคุมการปล่อยสินเชื่อซื้อที่อยู่อาศัยตามใบสั่งของธนาคารแห่งประเทศไทย(ธปท.) และนักวิเคราะห์ยังไม่แนะนำให้ซื้อหรือให้หลีกเลี่ยงการลงทุนหุ้นกลุ่มนี้ต่อไป
ทั้งนี้หุ้นบริษัทพฤกษา เรียลเอสเตรท (PS)เป็นตัวนำในการปรับตัวลงแรงที่สุด ล่าสุดซื้อขายบริเวณ 20.30  ร่วงแรง 1.10 บาทหรือ 5.44% ตามด้วยบริษัท แอล.พี.เอ็น.ดีเวลลอปเมนท์(LPN) ติดลบ 5.10% หรือ  0.50 บาทซื้อขายแถว  9.30บาท 
นักวิเคราะห์ กล่าวว่า ราคาหุ้นอสังหาฯที่อ่อนตัวลง แต่ยังไม่แนะนำให้รีบเข้าไปซื้อ  เนื่องจากตลาดยังคงกังวลเรื่องการถูกควบคุมสินเชื่อของทางการ ทำให้นักลงทุนพร้อมขายทำกำไรทุกเมื่อหากราคาปรับตัวขึ้นมา และแนวโน้มผลการดำเนินงานยังมีความเสี่ยง ที่จะลดลง หากกำลังซื้อน้อยลง ท่ามกลางต้นทุนทางการเงินที่สูงของผู้ประกอบการ หลังมีการออกหุ้นกู้จำนวนมากเตรียมไว้ขยายการลงทุน เปิดโครงการใหม่ ๆ 
อย่างไรก็ตาม นักวิเคราะห์บล.ฟิลลิป(ประเทศไทย)แนะนำให้ซื้อหุ้นบริษัท ควอลิตี้เฮ้าส์(QH)ท่ามกลางราคาหุ้น ร่วงต่อ 0.06 บาทซื้อขายแถว 2.18 บาทเพราะเห็นสัญญาณกำลังขายเริ่มกลับมา แม้ว่าในไตรมาส 3 กำไรสุทธิจะออกมาต่ำกว่าคาดที่ 204 ล้านบาท ลดลง 59%จากช่วงเดียวกันปีก่อน และ 46% จากไตรมาส 2 ก็ตาม 
"ตลาดยังมีความ กังวลต่อท่าทีของ ธปท. ต่อ ตลาดอสังหาฯ โดย QH มีคอนโดมิเนียมต่ำ 3 ล้านบาทไม่มาก จึงคงคำแนะนำ “ซื้อ” ราคาพื้นฐานปี 2554 เท่ากับ 2.70 บาท"
ในปี 2554  บริษัทมีคอนโดมิเนียมราคาต่ำกว่า 3 ล้านบาท  มีจำนวน 1,500 ล้านบาทจากรายได้อสังหาฯรวม 11,290 ล้านบาท หรือคิดเป็น 13% ทั้งนี้จะมีเพียง The Trust เกษตร นวมินทร์ ที่มีทำเลรอบนอก อาจเกิดความเสี่ยงทางการขายได้จากมาตรการธปท.โดยทางฝ่ายคาดหมายการจองไว้เพียง 40% รายได้ปี 2554 เติบโต 12% มาร์จิน ดีขึ้น คาดหมาย กำไรก่อนรายการพิเศษเติบโต 8% เป็น2,000ล้านบาท ทางฝ่ายลดประมาณการกำไร ก่อนรายการพิเศษ ลง 4% ตามการลดมูลค่าโครงการ The Trust เกษตร นวมินทร์